再次韻酬答
作者：許及之
朝代：宋

paragraphs: 弟官辟廱鄰藏室，膚如凝脂眼如漆。
人言自是仙中人，何乃反求還白術。
少年苦學知苦心，心爲髮根宜早侵。
黑間見白猶堪鑷，白既還短難勝簪。
我老閉門師不二，病足攣拳百藥試。
草玄尚白從客嘲，攄尾奮鱗任賓戲。
我聞醫國爲上醫，子方誠良盍濟時。
百二之名殽函固，誰與問津君當知。